C 342/252
DA
Den Europæiske Unions Tidende
6.9.2022
Torsdag den 17. februar 2022 (25)
Oplysninger om stiftere og medlemmer af nonprofitorganisationer, der er fysiske personer, kan udgøre følsomme oplysninger.
Staterne bør derfor sikre, at eventuelle krav, der fører til behandling af sådanne personoplysninger, ikke berører Europa-Parlamentets og Rådets forordning (EF) 2016/679 (3) (generel forordning om databeskyttelse), særlig artikel 9.
(26)
Alle mennesker burde frit kunne bestemme, hvorvidt vedkommende ønsker eller ikke ønsker at melde sig ind i eller fortsat være medlem af en nonprofitorganisation, og organisationer bør frit kunne fastsætte reglerne for medlemskab alene med forbehold af princippet om ikkediskrimination.
Medlemskab af en nonprofitorganisation bør ikke danne grundlag for anvendelsen af sanktioner eller restriktive foranstaltninger, medmindre dette sker som følge af håndhævelsen af straffelovgivning.
(27)
Regler vedrørende nonprofitorganisationer bør være forenelige med ikkediskriminationsprincippet.
Dette omfatter medlemsstaternes pligt til at sikre, at alle personer eller grupper af personer, der ønsker at danne en forening, ikke er uberettiget gunstigt eller ugunstigt stillet i relation til andre personer eller grupper af personer.
(28)
Gennemførelsen af regler vedrørende nonprofitorganisationer bør foretages af de regulerende myndigheder, som handler på en upartisk, uafhængig og rettidig måde i overensstemmelse med retten til god forvaltning.
Der bør være mulighed for uafhængig prøvelse af afgørelser og retsakter, som påvirker nonprofitorganisationers udøvelse af deres rettigheder og forpligtelser, herunder ved en domstol eller et nævn.
(29)
Der er behov for at forenkle og lette bureaukratiet og lovgivningsmæssige krav og respektere nonprofitorganisa­ tioners selvregulerende natur for at sikre, at disse krav ikke er unødigt byrdefulde, og der er behov for strømlining af regler om stiftelse, registrering og afmelding og for modernisering af relaterede procedurer og systemer for at sikre et gunstigt miljø for nonprofitorganisationers operationer på tværs af Unionen og for at øge gennemsigtighed og tillid i sektoren.
Der bør med henblik herpå fastsættes generelle forpligtelser for så vidt angår forenklingen af administrative regler samt specifikke forpligtelser vedrørende visse aspekter af de retlige rammer i dette direktiv.
(30)
Især nonprofitorganisationers bidrag til almenvellet spiller en vigtig rolle og bør derfor gives en gunstig behandling i alle medlemsstater under ensartede betingelser.
(31)
I overensstemmelse med nødvendighedsprincippet og proportionalitetsprincip i relation til begrænsninger for foreningsfriheden bør forbud mod og opløsning af nonprofitorganisationer altid være sidste udvej og bør aldrig være konsekvensen af mindre overtrædelser, der kan berigtiges eller afhjælpes.
(32)
Der bør fastsættes et regelsæt om ligebehandling, grænseoverskridende omdannelser og fusioner i forbindelse med nonprofitorganisationer med sigte på at fremme mobilitet for nonprofitorganisationer i hele Unionen.
(33)
Foreningsfriheden er en grundlæggende rettighed, og selv om medlemsstaternes lovgivning måske ikke anerkender foreninger, der ikke er formelt etablerede, bør dette ikke berøre sådanne foreningers ret til at eksistere og virke på deres område.
(34)
Nonprofitorganisationer har ret til at eksistere og være aktive i overensstemmelse med den europæiske menneskerettighedskonvention og chartret, også selv om deres registrering er blevet vilkårligt afvist af myndighederne i den medlemsstat, hvor de er etableret.
(35)
Nonprofitorganisationer bør frit kunne søge om, modtage og anvende finansielle, materielle og menneskelige ressourcer, uanset om det er nationale, udenlandske eller internationale ressourcer, i forfølgelsen af deres aktiviteter.
Nonprofitorganisationer i hele Unionen har rapporteret om stigende vanskeligheder med at få adgang til ressourcer, herunder offentlig finansiering, og der er i et stigende antal medlemsstater bekymringer om proportionaliteten af stringente regler, som vedtages vedrørende nonprofitorganisationers adgang til udenlandsk finansiering.
Ydermere har filantropiske organisationer rapporteret om vanskeligheder med at yde donationer eller tilskud i nogle tilfælde.
Det er derfor nødvendigt at fastsætte principper og standarder vedrørende nonprofitorganisationers finansiering,
(3)
Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).